钦定古今图书集成/明伦汇编/氏族典/第523卷 > 薛𨭉
## 钦定古今图书集成/明伦汇编/氏族典/第523卷 > 薛𨭉

按《万姓统谱》：“𨭉字全卿，起家进士，性直履方，不与时
俯仰。筮仕历旌德、绩溪、建平县令。约己戢吏，锄强剔
蠹，不能善事上官，以就容誉。叙迁至淮阳守，当南北
要冲，利饶盐货。又值宸濠之变，武宗南巡，𨭉规画斩
斩，声称日著。转都运使，经度精确，利便商灶。当是时，
总督江彬、太监丘得需索无厌，𨭉凛凛以身试虎口”，
力为阻抑，商民咸赖之。寻以病乞休，避迹城市，以课
子力穑为事，秉节励行，盖穷达如一日云。